作者：林正大
词牌/韵律：沁园春

paragraphs: 子陵先生，故人光武，以道相忘。
幸炎符在握，六龙在御，臣来亿兆，阳德方刚。
自是先生，独全高节，归去江湖乐未央。
动星象，被羊裘傲睨，一世轩裳。
高哉不事侯王。
爱此地山高水更长。
盖先生心地，超乎日月，又谁如光武，器量包荒。
立懦廉顽，有功名教，万世清风更激扬。
无古今，想云山郁郁，江水泱泱。